**SPRÁVA KOMISIE EURÓPSKEMU PARLAMENTU A RADE**

**o vykonávaní právomoci prijímať delegované akty udelenej Komisii podľa nariadenia Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ**

**1.** **ÚVOD**

V nariadení Európskeho parlamentu a Rady (EÚ) č. 1315/2013 o *usmerneniach Únie pre rozvoj transeurópskej dopravnej siete a o zrušení rozhodnutia 661/2010/EÚ*[[1]](#footnote-2) sa stanovuje dlhodobá stratégia rozvoja úplnej transeurópskej dopravnej siete (sieť TEN-T), ktorú tvorí infraštruktúra pre železnice, námorná a letecká doprava, cesty, vnútrozemské vodné cesty a terminály intermodálnej prepravy. Nariadenie sa vzťahuje na určenie prvkov siete TEN-T, ich technické normy, ako aj na požiadavky na interoperabilitu infraštruktúr, a vymedzujú sa v ňom priority pre rozvoj siete TEN-T.

Podľa článku 49 ods. 4 nariadenia (EÚ) č. 1315/2013 je Komisia splnomocnená prijímať delegované akty týkajúce sa prispôsobenia príloh I a II s cieľom zohľadniť možné zmeny vyplývajúce z kvantitatívnych hraničných hodnôt, ktoré sa vzťahujú na niektoré zložky TEN-T. Tieto požiadavky sú stanovené v článkoch 14, 20, 24 a 27 tohto nariadenia.

Podľa článku 49 ods. 6 nariadenia (EÚ) č. 1315/2013 je Komisia splnomocnená prijímať delegované akty týkajúce sa prispôsobenia prílohy III s cieľom zahrnúť alebo upraviť orientačné mapy susedných krajín.

**2.** **PRÁVNY ZÁKLAD**

Povinnosť vypracovať túto správu sa ukladá článkom 53 ods. 2 nariadenia (EÚ) č. 1315/2013.

**3.** **VYKONÁVANIE DELEGOVANÝCH PRÁVOMOCÍ**

**3.1.** **Úpravy zoznamu a máp na základe štatistických údajov**

Príloha I k nariadeniu (EÚ) č. 1315/2013 obsahuje mapy súhrnnej a základnej siete, ktoré vymedzujú rozsah pôsobnosti nariadenia (EÚ) č. 1315/2013 a určujú projekty spoločného záujmu. V prílohe II k tomuto nariadeniu sa stanovuje zoznam uzlov základnej a súhrnnej siete.

Podľa článku 49 ods. 4 nariadenia (EÚ) č. 1315/2013 je Komisia splnomocnená prijímať delegované akty, ktorými upraví mapy a zoznamy pripojené k nariadeniu, pokiaľ ide o kvantitatívne prahové hodnoty, ktoré musia námorné a vnútrozemské prístavy, letiská a terminály intermodálnej prepravy spĺňať, aby sa stali súčasťou siete TEN-T. Tieto úpravy vychádzajú z najnovších dostupných štatistických údajov uverejnených Eurostatom alebo ak nie sú dostupné, štatistickými úradmi členských štátov. Vo veľmi obmedzenej miere môže Komisia prispôsobiť aj mapy cestnej a železničnej infraštruktúry a infraštruktúry vnútrozemských vodných ciest tak, aby odzrkadľovali pokrok v realizácii siete.

Komisia otvorila proces aktualizácie na zasadnutí výboru TEN-T 30. septembra 2015 a na stretnutiach, ktoré sa uskutočnili 9. decembra 2015 a 16. marca 2016, viedla konzultácie s odborníkmi z príslušných orgánov členských štátov za prítomnosti odborníkov z Európskeho parlamentu.

Na základe tohto konzultačného procesu a analýzy dostupných údajov Komisia prijala 7. decembra 2016 delegované nariadenie (EÚ) 2017/849[[2]](#footnote-3).

Prispôsobenia podľa delegovaného nariadenia nezahŕňajú výnimky podľa článku 49 ods. 4 písm. b), keďže toto posúdenie bude relevantné až šesť rokov po prijatí nariadenia (EÚ) č. 1315/2013.

**3.2.** **Prispôsobenia orientačných máp susedných krajín**

Príloha III k nariadeniu (EÚ) č. 1315/2013 obsahuje orientačné mapy niektorých susedných krajín.

V článku 49 ods. 6 nariadenia (EÚ) č. 1315/2013 sa stanovuje možnosť prijímať delegované akty s cieľom prispôsobiť uvedené mapy alebo doplniť mapy ďalších susedných krajín na základe dohôd o sieťach dopravnej infraštruktúry uzavretých na vysokej úrovni medzi Úniou a príslušnými susednými krajinami.

Komisia využila túto delegovanú právomoc v týchto prípadoch:

a) Komisia prijala 17. januára 2014 delegované nariadenie č. 473/2014[[3]](#footnote-4). Toto nariadenie sa týka železničnej a cestnej siete, ako aj prístavov, letísk a terminálov intermodálnej prepravy na súhrnnej sieti v týchto tretích krajinách: Bielorusko, Ukrajina, Moldavsko, Gruzínsko, Arménsko, Azerbajdžan a Rusko.

b) Komisia prijala 4. februára 2016 delegované nariadenie 2016/758[[4]](#footnote-5). Toto nariadenie sa týka určenia spojení základnej siete na mapách súhrnnej siete, pokiaľ ide o železničnú a cestnú sieť, ako aj prístavy a letiská v týchto tretích krajinách: Albánsko, Bosna a Hercegovina, Kosovo[[5]](#footnote-6)\*, Severomacedónska republika, Čierna Hora a Srbsko.

c) Komisia prijala 9. novembra 2018 delegované nariadenie 2019/254[[6]](#footnote-7). Toto nariadenie sa týka revízie orientačného rozšírenia máp súhrnnej siete TEN-T, ako aj určenia spojení základnej siete na mapách súhrnnej siete v týchto tretích krajinách: Arménsko, Azerbajdžan, Bielorusko, Moldavská republika a Ukrajina[[7]](#footnote-8).

Pred prijatím všetkých uvedených delegovaných aktov sa Komisia poradila s odborníkmi z členských štátov a so zástupcami Európskeho parlamentu.

**4.** **ZÁVER A VÝHĽAD DO BUDÚCNOSTI**

Komisia vyzýva Európsky parlament a Radu, aby túto správu vzali na vedomie.

Komisia do budúcna plánuje uplatniť svoje delegované právomoci na ďalšie úpravy príloh I, II a III k nariadeniu (EÚ) č. 1315/2013.

1. Ú. v. EÚ L 348, 20.12.2013, s. 1. [↑](#footnote-ref-2)
2. Delegované nariadenie Komisie (EÚ) 2017/849 zo 7. decembra 2016, ktorým sa mení nariadenie Európskeho parlamentu a Rady (EÚ) č. 1315/2013, pokiaľ ide o mapy v prílohe I a zoznam v prílohe II k uvedenému nariadeniu (Ú. v. EÚ L 128, 19.5.2017, s. 1). [↑](#footnote-ref-3)
3. Delegované nariadenie Komisie (EÚ) č. 473/2014 zo 17. januára 2014, ktorým sa mení nariadenie Európskeho parlamentu a Rady (EÚ) č. 1315/2013, pokiaľ ide o doplnenie jeho prílohy III o nové orientačné mapy (Ú. v. EÚ L 136, 9.5.2014, s. 10). [↑](#footnote-ref-4)
4. Delegované nariadenie Komisie (EÚ) 2016/758 zo 4. februára 2016, ktorým sa mení nariadenie Európskeho parlamentu a Rady (EÚ) č. 1315/2013, pokiaľ ide o úpravu prílohy III k uvedenému nariadeniu (Ú. v. EÚ L 126, 14.5.2016, s. 3). [↑](#footnote-ref-5)
5. \* Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova. [↑](#footnote-ref-6)
6. Delegované nariadenie Komisie (EÚ) 2019/254 z 9. novembra 2018, ktorým sa upravuje príloha III k nariadeniu Európskeho parlamentu a Rady (EÚ) č. 1315/2013 o usmerneniach Únie pre rozvoj transeurópskej dopravnej siete. [↑](#footnote-ref-7)
7. Komisia prijala 2. februára 2017 delegované nariadenie s cieľom upraviť orientačné mapy základnej siete TEN-T v Turecku a krajinách Východného partnerstva na základe článku 49 ods. 6 nariadenia o TEN-T. Rozhodla sa však zrušiť toto delegované nariadenie z dôvodu obáv, ktoré vyjadrili členské štáty. Delegovaná právomoc sa preto v tomto prípade nevykonávala. [↑](#footnote-ref-8)